2006-02-22 Goudveld stoei klub | Suid-Afrikaanse Stoei
2006-02-22 Goudveld stoei klub
Februarie 22, 2006 deur stoei
Legendes rig by stoeiklub af
DIE vier topafrigters van Goudveld-stoeiklub spog saam met altesaam 119 jaar se stoei ondervinding, waarvan 51 jaar as stoeiers en 68 jaar as afrigters. Stoeiers wat hulle by dié klub aansluit, trek beslis voordeel uit hierdie manne se vernuf en kennis.
Die prestasies wat dié klub op Suid-Afrikaanse vlak behaal, getuig hiervan.
Andries Olivier, hoofbeampte van die stoeiklub, het tussen 1973 en 1986 sy stempel as stoeier afgedruk.
Sy eerste afrigter was CC Viljoen by die St. Helena-stoeiklub. Hy het hom later by Springbok-stoeiklub aangesluit, waar hy deur die deurwinterde Allas Nothnagel afgerig is.
Olivier het in 2005 as meester by die Goudveld-stoeiklub begin deelneem.
Hy het ook tussen 1981 en 1985, en weer van 2001 af, homself as beampte bewys.
Nothnagel is ’n huishoudelike naam in stoeigeledere.
Hy is tans voorsitter van die Afrigtersraad van die Noord-Vrystaatse Stoeivereniging.
Die stoeigogga het hom in 1956 gebyt. Hy is 11 jaar op Allanridge deur Eric Gouws afgerig.
Nothnagel het in 1973 self begin afrig.
’n Toegewyde taak wat hy steeds verrig.
Kallie Erasmus het ook diep spore in stoei getrap.
Hy is tans voorsitter van Goudveld-stoeiklub en sekretaris van die Noord-Vrystaatse Stoeivereniging.
Hy het toentertyd by Van Rooyen-stoeiklub in Bloemfontein begin stoei.
Sy afrigter was Ronnie van Rooyen.
Kallie was later lid van Wesselsbron-stoeiklub, en later van Schoemanpark-stoeiklub in Bloemfontein, voordat hy hom by die Western Holdings-stoeiklub aangesluit het, waar hy 13 jaar deur Pierre Bezuidenhout afgerig is.
Kallie rig die afgelope sewe jaar by die Goudveld-stoeiklub af.
Die vierde lid van die plaaslike stoeilegendes is Hannes Jansen. Hy is tans tesourier van die Noord-Vrystaatse Stoeivereni-ging en koördineerder en hoofafrigter van Goudveld-stoeiklub.
Hy het in 1961 in Allanridge begin stoei, onder die bekwame afrigter Eric Gouws. Daarna was hy 12 jaar aan Korrektiewe Dienste op Kroonstad verbonde.
Hy is sedert 1991 ’n beampte en rig ook sedert 1985 by Western Holdings-stoeiklub af.
Posted in Plaaslik/Local | Lewer Kommentaar